Ahto Kaasik
Ahto Kaasik (sündinud 30. märtsil 1969) on Eesti ühiskonnategelane ja rahvakultuuri uurija. Enam kui 30 aasta jooksul on ta tegelenud eri asutustes ja projektides Eesti looduslike pühapaikade kaardistamise ja kaitsmisega. Osalenud looduslike pühapaikade riikliku arengukava ettevalmistamises ja juhtimises. Temalt on ilmunud looduslike pühapaikade, rahvakalendri, rahvausundi ja rahvakultuuri teemadel artikleid ja ta on pidanud loenguid. 2018. aastast korraldab looduslike pühapaikade loodus- ja kultuuripärandi tutvustamiseks igakuiseid hiieretki. Alates 2006. aastast on ta osalenud Metsahoolekogu (FSC) säästva metsanduse Eesti riikliku standardi koostamise töörühma tegevuses. 2010. aastast on ta looduslike pühapaikade kaitsega tegeleva rahvusvahelise Delose algatuse töörühma liige. Külalislektor Eesti Maaülikoolis, Tartu Ülikoolis jm. Ta on olnud Maavalla Koja juhatuses.